জন্ম থেকেই একটি হাতের অর্ধেক নেই। তাই বলে হাত গুটিয়ে বসে নেই জগন্নাথ রবি দাস। এক হাতেই গড়ে চলেছেন একের পর এক সরস্বতী মূর্তি।
মুর্শিদাবাদের রঘুনাথগঞ্জের মিয়াঁপুরের বাসিন্দা জগন্নাথ রবি দাসের বাঁ হাতটি অসম্পুর্ণ।শারীরিক প্রতিবন্ধী ছেলের ভবিষ্যৎ নিয়ে বাবা মায়ের চিন্তা কম ছিল না। শারীরিক প্রতিবন্ধকতা স্বত্ত্বেও মৃৎশিল্পের প্রতি শৈশব থেকে অসম্ভব ঝোঁক ছিল জগন্নাথের। পথেঘাটে কোথাও প্রতিমা তৈরির কাজ দেখলেই সবকিছু ভুলে ঘণ্টার পর ঘণ্টা ঠায় দাঁড়িয়ে থাকতেন তিনি। অত্যন্ত মনোযোগ দিয়ে লক্ষ্য করতেন প্রতিমা তৈরির খুঁটিনাটি দিকগুলো। এভাবেই ধীরে ধীরে প্রতিমা শিল্পের প্রতি তাঁর জন্মায় ভালবাসা ও আগ্রহ। সময়ের সঙ্গে সঙ্গে যা ক্রমেই বেড়েছে। 
অবশেষে বছর সাতেক আগে প্রতিমা তৈরিকেই পেশা হিসেবে বেছে নিয়ে পথচলা শুরু জগন্নাথের। এক হাতেই প্রতিমার কাঠামো বানানো থেকে শুরু করে চক্ষুদান করেন। এ বছর ২৬টি সরস্বতী প্রতিমা গড়ছেন জগন্নাথ। স্থানীয় যুবক বরুণ সাহা জানান, জগন্নাথ একটি হাত নিয়েই এলাকার অন্যান্য অনেক মৃৎশিল্পীর থেকে ভাল প্রতিমা গড়েন। প্রতিবন্ধী বলে অন্য পাঁচটা স্বাভাবিক মানুষের থেকে পিছিয়ে থাকেননি। কাঁধে তুলে নিয়েছেন বৃদ্ধ বাবা মায়ের ভরনপোষণের সমস্ত দ্বায়িত্ব। 
এহেন রবিদাসের আক্ষেপ এখনও পর্যন্ত কেউ ভরসা করে দুর্গা প্রতিমা তৈরির বরাত দেয়নি। তাই দশভূজার প্রতিমা তৈরি করা হয়ে ওঠেনি। তবে জীবনের লড়াইয়ের মতো এক্ষেত্রেও হাল ছাড়ছেন না জগন্নাথ। তাঁর বিশ্বাস, দশভূজা চাইলেই একদিন এই অপূর্ণ আশাও পুরণ হবে।